A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK Az ARTEMIS és az ENIAC közös technológiai kezdeményezés második időközi értékelése /* COM/2013/0830 final */





A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK Az ARTEMIS és az ENIAC közös technológiai kezdeményezés második időközi értékelése (EGT vonatkozású szöveg) 1. BEVEZETÉS Ez a jelentés annak a független szakértői testületnek a megállapításait és ajánlásait tekinti át, amely az ARTEMIS és az ENIAC közös technológiai kezdeményezés második időközi értékelését elvégezte. A jelentés ezen kívül ismerteti a Bizottság észrevételeit, és nyomon követési intézkedéseket állapít meg. Az ARTEMIS és az ENIAC a beágyazott számítástechnikai rendszerek és a nanoelektronika területén közös technológiai kezdeményezéseket végrehajtó két közös vállalkozás. A Bizottság ilyen módon eleget tesz a közös vállalkozások alapító jogi aktusai[1] 11. cikkének (2) bekezdésében megállapított értékelési kötelezettségeknek. 2. ELŐZMÉNYEK Az Európai Unió működéséről szóló szerződés 187. cikke (a Szerződés korábbi 171. cikke) értelmében közös vállalkozások formájában létrehozott közös technológiai kezdeményezéseket a hetedik keretprogram (FP7) keretében vezették be az Európa versenyképessége szempontjából jelentős fő kutatási és technológiafejlesztési területek támogatása céljából. Az ARTEMIS és az ENIAC közös vállalkozást 2008 februárjában indították el. Az ARTEMIS és az ENIAC közös vállalkozás az ipar, számos uniós tagállam és társult ország (a közös technológiai kezdeményezésekben érintett tagállamok)[2], valamint az Európai Unió közötti köz-magán társulás, amelynek konkrét célja az európai kutatási közösségek (ipari és tudományos/kutatószervezetek) közös kutatási menetrendjének meghatározása és végrehajtása; az európai kutatási és fejlesztési erőfeszítések szinergiájának és összehangolásának elérése; a kis- és középvállalkozások részvételének előmozdítása; valamint jelentős gazdasági és társadalmi előnyök létrehozása. A fő eszköz az Európai Unió, a közös technológiai kezdeményezésekben érintett tagállamok és az ipar forrásainak mobilizálása. Az ARTEMIS és az ENIAC közös vállalkozás a létrehozásuk óta külön-külön hat (évente egy) és kilenc (2008-ban, 2009-ben és 2010-ben egy-egy, valamint 2011-ben, 2012-ben és 2013-ban kettő-kettő) pályázati felhívást indított el és értékelt ki. A 2012. év végére az ARTEMIS és az ENIAC közös vállalkozás már 102 projektet finanszírozott. Az EU és a közös technológiai kezdeményezésekben érintett tagállamok eddig a két közös technológiai kezdeményezésre együttvéve több mint 1 115 millió EUR-t irányoztak elő (2008–2012) a magánszektorbeli kutatási és fejlesztési erőfeszítéseken túl, amelyeknek az értéke több mint 1 670 millió EUR. Az eddigi 52 ARTEMIS-projekt összesen 990 millió EUR kutatási és fejlesztési beruházást testesít meg, amelyből 288 millió EUR nemzeti hozzájárulás, 163 millió EUR európai uniós hozzájárulás, 539 millió EUR pedig ipari hozzájárulás. Ezek a projektek az ARTEMIS stratégiai kutatási menetrend mind a nyolc: a biztonság, az egészségügy, az intelligens környezetek, a gyártás, a számítástechnika, a védelem, a fenntarthatóság és a beágyazott rendszerek tervezése területére irányuló alprogramját lefedik. Az ARTEMIS-tagállamok részéről az első négy évben tapasztalt viszonylag alacsony szintű kötelezettségvállalás után az ARTEMIS innovációs kísérleti projektek 2012-ben történt bevezetése lendületet adott a közös vállalkozás tevékenységeinek, amely a tagállamok magasabb szintű kötelezettségvállalásából fakadt. Az ENIAC esetében az eddigi 50 projekt összesen 1 795 millió EUR kutatási és fejlesztési beruházást testesít meg, amelyből 382 millió EUR nemzeti hozzájárulás, 283 millió EUR európai uniós hozzájárulás, 1 130 millió EUR pedig ipari hozzájárulás. A projektek az ENIAC stratégiai kutatási menetrend mind a nyolc: a gépjárműipar/közlekedés, a kommunikáció/életvezetés, az energia, az egészség, a biztonság/védelem, a félvezető-tervezés, a félvezetőgyártás és az alapeszközök/-anyagok területére irányuló munkaterületét lefedik. Az ENIAC közös vállalkozás 2011 óta fontos eszközévé vált a kísérleti gyártósoroknak a kulcsfontosságú alaptechnológiákkal foglalkozó magas szintű csoport (High-Level Group on Key Enabling Technologies) ajánlásai nyomán történő megvalósításának. Ez az érdekeltek által végzett közös beruházások meredek emelkedését eredményezte, és ennek köszönhetően a program végrehajtása az előre tervezett költségvetés közel teljes felhasználásával valósult meg. Az ARTEMIS és az ENIAC közös vállalkozást létrehozó tanácsi határozatoknak megfelelően a Bizottságnak független szakértők közreműködésével 2010. december 31-ig, illetve 2013. december 31-ig időközi értékelést kell végeznie. Az értékelések az ARTEMIS és az ENIAC közös vállalkozás minőségére, hatékonyságára és a kitűzött célok megvalósítása tekintetében elért eredményekre terjednek ki. Az ARTEMIS és az ENIAC közös technológiai kezdeményezés első időközi értékelését[3] a kezdeményezések elindítása után két évvel végezték el, és az főként a közös vállalkozások hatékonyságát, irányítását és működését értékelte. A második időközi értékelés fő célkitűzése az ARTEMIS és az ENIAC közös vállalkozás eredményeinek értékelése a közös vállalkozások több mint öt éves működése után. 3. ÉRTÉKELÉSI ELJÁRÁS A második időközi értékelés a közös vállalkozások jelentőségét, eredményességét, hatékonyságát és kutatási színvonalát vizsgálta. Keretében ezen kívül sor került a 2010. évi első időközi értékelés ajánlásai végrehajtásának, valamint a Bizottság által az említett időközi értékelésről készített jelentésnek[4] a nyomon követésére. A Bizottság a Dr. Götzeler vezette, külső és független szakértőkből álló testületet[5]kérte fel az értékelés elvégzésére. A testület összeállítása során figyelmet fordítottak a szakterületek megfelelő lefedettségének, valamint az első időközi értékelésért felelős testület folytonosságának biztosítására. A testület konszenzusos alapon működött, megállapításait és ajánlásait pedig átfogó másodelemzésre, szakértői értékelésen alapuló bizonyítékokra, valamint az érdekeltekkel folytatott interjúkra alapozta[6]. A szakértők az értékelést 2012. szeptember és 2013. február között végezték el. Végleges jelentésüket 2013 júliusában tették közzé, és az a digitális menetrend honlapján[7] hozzáférhető. Az értékelés párhuzamosan folyt az ARTEMIS és az ENIAC közös vállalkozást követő és felváltó új közös vállalkozás létrehozásáról szóló bizottsági javaslat elkészítésével. Az ARTEMIS és az ENIAC közös vállalkozás értékelésének következtetéseit és ajánlásait többek között elemezték és felhasználták az új közös technológiai kezdeményezésről szóló rendelet szövegezését megelőző hatásvizsgálathoz. 4. AZ ÉRTÉKELÉS EREDMÉNYEI, AJÁNLÁSOK A második időközi értékelő jelentés megerősíti, hogy az ARTEMIS és az ENIAC közös vállalkozás nagy értéket képvisel és jelentős eredményeket ért el. A testület megállapítja különösen, hogy (i) a közös vállalkozások továbbra is igen fontosak, és célkitűzéseik elérése tekintetében jelentős haladást értek el; (ii) eredményességük nagy; (iii) hatékonyságuk a meglehetősen nagy szabályozói, adminisztratív és pénzügyi terhek ellenére jó; továbbá (iv) a közös vállalkozás a projektek felülvizsgálatát, a projektekről történő jelentéstételt, és a projektek nyomon követését magas színvonalon végzi. A testület összességében támogatja – az ipartól, az EU-tól és a tagállamoktól származó forrásokat egyesítő – háromszintű közös technológiai kezdeményezést mint eszközt. A testület ajánlásai további egyszerűsítésre, az adminisztratív eljárások tökéletesítésére, valamint az irányítási struktúrák megerősítésére szólítanak fel. A Bizottság üdvözli és támogatja, hogy a testület határozottan helyesli az elektronikai alkatrészek és rendszerek kutatására, fejlesztésére és innovációjára irányuló egységes európai stratégia létrehozását. Ezt a stratégiát a kulcsfontosságú európai iparágaknak (KEI-knek) a kulcsfontosságú alaptechnológiákat (KET-ek)[8] kiegészítő mátrixával együtt ajánlott kidolgozni, amely mátrix az elektronikai alkatrészek és rendszerek területén folytatott fenntartható európai tevékenységhez szükséges ipari ökoszisztémáknak a közös vállalkozás nyitottságával összeegyeztethető módon történő azonosításának, támogatásának és bővítésének eszközeként szolgál. A testület ajánlásainak részletes jegyzéke a mellékletben található. Az ajánlások végrehajtásának időtartama jelzi, hogy az ajánlásokat a jelenlegi közös vállalkozások keretében vagy a jövőbeni közös vállalkozás, azaz a Bizottság által javasolt ECSEL (Components and Systems for European Leadership, Kiváló Európai Elektronikai Alkatrészek és Rendszerek) közös vállalkozás[9] keretében ajánlott-e végrehajtani. A testület az első időközi értékelésben foglalt ajánlások végrehajtását illetően összességében elégedett, és megemlíti, hogy az időközi értékelő jelentésről szóló bizottsági jelentés az ajánlások többségével foglalkozott, továbbá az ajánlások többsége összességében kielégítő módon valósult meg. Mindazonáltal bizonyos, a tagállamoknak szóló ajánlások végrehajtása a testület véleménye szerint kevésbé kielégítő módon történt. Ezek az ajánlások a tagállamok olyan finanszírozási gyakorlatainak, eljárásainak és többéves költségvetési kötelezettségvállalásainak harmonizálására vonatkoznak, amelyek késedelmeket okozhatnak és adminisztratív terheket jelenthetnek. 5. TERVEZETT NYOMON KÖVETÉSI INTÉZKEDÉSEK A Bizottság üdvözli a második időközi értékelő jelentést. Az ajánlások alapos és kritikus elemzésen alapszanak. A Bizottság az alábbiak szerint végrehajtja a részére tett ajánlásokat, és együttműködik az iparral, a közös technológiai kezdeményezésekben érintett tagállamokkal és a közös vállalkozásokkal avégett, hogy segítse őket a rájuk vonatkozó részek teljesítésében. A Bizottság nevezetesen: · rövid távú intézkedéseket fog tenni a meglévő közös vállalkozásokra (például az új közös technológiai kezdeményezés indulásáig folytatandó tevékenységeikre) vonatkozóan, azok irányítási struktúráin keresztül, és · intézkedéseket fog tenni az ECSEL (Kiváló Európai Elektronikai Alkatrészek és Rendszerek) következő generációs közös technológiai kezdeményezés jogi keretének összefüggésében. A Bizottság által a testület ajánlásaira adott válaszok összefoglalása az alábbiakban olvasható. Ez a szakasz az első időközi értékelésről szóló jelentésnek a Bizottság általi nyomon követését is ismerteti. 5.1. Általános észrevételek A Bizottság elismeri a háromszintű modell értékét és különösen üdvözli a jelenlegi közös vállalkozások eredményességével és hatékonyságával kapcsolatos pozitív megállapításokat. A közös vállalkozások elindítása és fellendítése nehéz feladat volt, azonban a fő akadályokat sikerült legyőzni. Az ENIAC közös vállalkozás gyakorlatilag jó úton jár ahhoz, hogy a kezdeményezés az eredeti célkitűzését elérje, azaz a nanoelektronikai kutatás és fejlesztés területén megközelítőleg 2 700 millió EUR összegben ipari beruházás valósuljon meg. Az ARTEMIS közös vállalkozás távolabb lesz az eredeti célkitűzéstől, amely a beágyazott számítástechnikai rendszerekre irányuló kutatás és fejlesztés területén 2 500 millió EUR összegű beruházás megvalósítását irányozta elő. Az elmúlt két év fejleményei azonban az ARTEMIS esetében is a tevékenységek volumenének jelentős növekedését jelzik. A Bizottság bizonyos abban, hogy megbízásuk 2017-ben bekövetkező lejáratáig mindkét kezdeményezés valóra váltja ígéreteit. 5.2. Ajánlások az iparszövetségek számára A Bizottság elismeri a közös vállalkozások tagjaiként működő iparszövetségeknek különösen az ipar – ideértve a kkv-ket is – megnyerésében, a kutatási menetrend naprakészen tartásában, valamint a közös vállalkozások előmozdításában betöltött fontos szerepét. A Bizottság hangsúlyozza annak fontosságát, hogy az ipar a legmagasabb szinten részt vegyen a kezdeményezésekben, vállaljon vezető szerepet és mutasson elkötelezettséget. Ebben az összefüggésben az AENEAS[10] és a CATRENE[11] égisze alatt kidolgozott, a nanoelektronikai iparág jövőbeni helyzetét értékelő dokumentum[12] 2020 távlatában jelentős perspektívákat és célkitűzéseket fogalmaz meg az európai nanoelektronikai iparág számára. A Bizottság a második időközi értékelést végző testület észrevételeivel egyetértésben úgy ítéli meg, hogy a közös vállalkozásoknak a magasabb technológiai készültségi szintű projektek támogatása irányába mutató fejlődése egyaránt időszerű és szükséges, továbbá áthelyezi a hangsúlyt az innovációra és a hasznosításra, valamint a kutatás és fejlesztés piaci igényekhez történő közelítésére. Az ENIAC közös vállalkozás kísérleti gyártósorokra irányuló 2012. évi pályázati felhívása nagyon sikeres volt. Ezzel a pályázati felhívással valósultak meg első alkalommal széles körben a kulcsfontosságú alaptechnológiákkal foglalkozó magas szintű csoport ajánlásai. Az ARTEMIS innovációs kísérleti projektek ehhez hasonlóan kétségkívül „az innovációnak a működőképességet igazoló vizsgálattól és a prototípus-fejlesztéstől kezdve egészen a stabil ipari platformig történő fenntartására irányuló igen elismerésre méltó szándékot” testesítenek meg. A Bizottság ezen túlmenően elismeri az ARTEMIS iparszövetség[13] keretében a portfólióelemzés és a kulcsfontosságú teljesítménymutatók témakörében elvégzett eredményes munkát. A Bizottság mindkét iparszövetséget és a közös vállalkozásokat arra ösztönzi, hogy folytassák ez irányú erőfeszítéseket, ezáltal teljesítve a 15. ajánlást. A Bizottság mindazonáltal egyetért az értékelő testülettel abban, hogy az 1. és 2. ajánlásban foglaltakkal összhangban többet lehet tenni a területen. Az ECSEL új közös vállalkozás létrejöttével az ipari partnereknek ajánlott élniük az együttműködésük stratégiai dimenziójának megerősítésére irányuló összehangoltabb és proaktívabb megközelítés lehetőségével. Az ipari partnerek arra kapnak felkérést, hogy határozzanak meg olyan fő irányokat az európai elektronikai alkatrészek és rendszerek iparága számára, amelyek követésével az az ún. „smart everywhere” (mindenhol intelligens) termékek és szolgáltatások ígéretes területének hajtóerejévé válik. Ennek érdekében az ECSEL közös vállalkozásról szóló tanácsi rendeletre irányuló javaslat az érdekeltek szélesebb körű részvételére vonatkozó követelményt tartalmaz. A Bizottságnak az első időközi értékelésről szóló jelentése részletes észrevételeket fogalmazott meg a közös vállalkozásoknak az EUREKA felé történő pozicionálásáról. A Bizottság ezennel elismeri, hogy jelentős előrehaladás történt. A nanoelektronika területén a CATRENE és az ENIAC az európai mikro- és nanoelektronikai kutatásra és fejlesztésre irányuló, jövőképet, küldetést és stratégiát meghatározó közös dokumentumot dolgozott ki. Ehhez hasonlóan a beágyazott rendszerek területén az ITEA2[14] és az ARTEMIS közös csúcstalálkozókat tartott és koordinációs mechanizmust hozott létre[15]. Ezek az intézkedések hozzájárulnak egy átfogó, a nanoelektronika, a beágyazott számítástechnika és a kiberfizikai rendszerek területét lefedő európai uniós kutatási, fejlesztési és innovációs stratégia (a 16. ajánlással összhangban történő) kidolgozásához, és az ilyen intézkedéseket ajánlott megerősíteni. 5.3. Ajánlások a közös vállalkozások számára A Bizottság egyetért a szakértői testület azon megállapításaival, melyek szerint az értékelési és kiválasztásai eljárás, valamint a szakmai felülvizsgálati folyamat egyszerűsítésre került, megfelelő és a résztvevők véleménye szerint nagyon hasznos. A közös vállalkozások indulásakor elindított projektek most fejeződnek be, és a végleges jelentéstételnek az eredmények hasznosítására ajánlott összpontosítania. A Bizottság ezért üdvözli a 3. és a 15. ajánlást, és felkéri az ügyvezető igazgatókat arra, hogy vizsgálják meg azok végrehajtásának lehetőségét, és – a kedvezményezettekre háruló terhek korlátozása mellett – gondoskodjanak a hasznosítási tevékenységekről történő megfelelő jelentéstételről. A közös vállalkozás projektek hatásának és sikerének mérésére szolgáló megfelelő módszer kidolgozása ugyanilyen fontos. A fentiekkel összhangban mindkét közös vállalkozásról bebizonyosodott, hogy képes gyorsan és megfelelően reagálni a változó követelményekre, és közelebb hozni a kezdeményezéseket a piachoz. A közös vállalkozások különféle szervei ezért elismerést érdemelnek. A Bizottság ezért bizonyos abban, hogy a 4., a 6. és a 14. ajánlás pozitív fogadtatásban fog részesülni a közös vállalkozások szervei körében, mivel azok gyakorlatiasabb jellegű kérdésekkel foglalkoznak. Az utólagos ellenőrzési stratégia megvalósítása a közös vállalkozások számára különösen nehéznek bizonyult, és azokkal kapcsolatban a Számvevőszék is észrevételeket tett. A Bizottság továbbra is fel fogja vetni ezt a kérdést az irányító testületekben, hogy kellőképpen megbizonyosodhasson arról, hogy a közös vállalkozások pénzügyi tranzakciói szabályszerűek. Az ECSEL közös vállalkozásról szóló tanácsi rendeletre irányuló javaslat a 10., 12. és 13. ajánlással olyan mértékben foglalkozik, amennyire azok az alkalmazandó jogi keretek között végrehajthatók. 5.4. Ajánlások az Európai Bizottság számára A közös technológiai kezdeményezés következő generációjával kapcsolatos ajánlásokat az ECSEL közös vállalkozásról szóló tanácsi rendeletre irányuló bizottsági javaslat figyelembe vette. Ez különösen érvényes arra az ajánlásra, amely szerint egyetlen olyan közös technológiai kezdeményezésnek kell léteznie (5. ajánlás), amely egyetlen integrált kutatási és innovációs menetrenddel rendelkezik (1. ajánlás), egyszerűsített költségvetési rendeleten alapszik (7. ajánlás), és amelynek irányító testületei nagyobb stratégiai szerephez jutnak (8. ajánlás). Az ECSEL létrehozásáról szóló tanácsi rendeletre irányuló javaslat a szabályok további, a HORIZONT 2020 részvételi szabályaival összhangban történő harmonizációját (9. ajánlás) is tartalmazza. A Bizottság ezen túlmenően 2013. május 23-án a 16. ajánlással összhangban a mikro- és nanoelektronikai alkatrészekre és rendszerekre irányadó európai stratégiát[16] fogadott el. A stratégia egyik sarokpontja az ECSEL új közös vállalkozás létrehozása, az innovációra és a magasabb szintű technológiai készültségre összpontosítva. 5.5. Ajánlások a tagállamok számára A Bizottság elismeri a közös vállalkozásban érintett tagállamok által az ajánlások rájuk vonatkozó részének végrehajtása során tapasztalt nehézségeket, különös tekintettel a többéves kötelezettségvállalásokra, a szabályok és a finanszírozási arányok harmonizálására, valamint az eljárások összehangolására. Az ARTEMIS és az ENIAC közös vállalkozásban történt részvételük során szerzett tapasztalatuknak és kialakult kölcsönös egyetértésüknek lehetővé kell tennie számukra, hogy a Horizont 2020 keretében sikeresen elindítsák az ECSEL közös vállalkozást. Ez már az ECSEL új közös vállalkozás létrehozásáról szóló tanácsi rendeletre irányuló bizottsági javaslatból is nyilvánvaló, amely foglalkozik ezekkel a kérdésekkel. A javaslat nevezetesen felveti a projektek javára közpénzből történő hozzájárulás megvalósítására vonatkozó közös megközelítés kialakításának lehetőségét. A Bizottság arra ösztönzi a tagállamokat, hogy hozzanak meg minden, a finanszírozásra kiválasztott jövőbeni tevékenységek résztvevőire vonatkozó eljárások javasolt harmonizációjának és egyszerűsítésének támogatásához szükséges intézkedést. A Bizottság továbbá megállapítja, hogy az ARTEMIS és az ENIAC közös vállalkozás az utóbbi időben jelentős haladást ért el a nemzeti prioritások támogatása és a közös európai célkitűzések elérése közötti egyensúly megteremtése tekintetében. 6. VÉGKÖVETKEZTETÉS Míg az első időközi értékelés abban segítette a közös vállalkozásokat, hogy fejlesszék működésüket és működési célkitűzéseikre összpontosítsanak, a második időközi értékelés megállapításai időszerű és jelentős hozzájárulásként szolgáltak az ECSEL közös vállalkozásról szóló jövőbeni tanácsi rendeletre irányuló bizottsági javaslat elkészítéséhez. Annak ellenére, hogy még mindig léteznek olyan adminisztratív akadályok, amelyek majd a jövőbeni ECSEL közös vállalkozás keretében kell kezelni, az ARTEMIS és az ENIAC közös vállalkozás az ipari ösztönzésű, a tagállamok és az Európai Unió által közösen finanszírozott kutatási és fejlesztési program megvalósítása eredményes és hatékony eszközének bizonyult. Az ARTEMIS és az ENIAC közös vállalkozás végleges értékelése a tervek szerint 2017-ben készül el az ECSEL közös vállalkozás tervezett időközi értékelésének részeként. A végleges értékelésnek a közös vállalkozások által támogatott projektek összesített hatását kell megvizsgálnia, továbbá az ilyen projekteknek a mikro- és nanoelektronikai és beágyazott rendszerekre irányadó európai stratégia összefüggésében vett hozzájárulásáról kell észrevételekkel szolgálnia. Melléklet – Az értékelő testület ajánlásainak jegyzéke Sz.:[17] || Az ajánlások összefoglalása || Időtartam Ajánlások az iparszövetségek számára 1 || A közös technológiai kezdeményezés stratégiai kutatási menetrendjének és munkaprogramjainak határozottabban kell tükrözniük egy koherens európai perspektívát azáltal, hogy az Európai Elektronikai Alkatrészek és Rendszerek a 16. ajánlás szerinti átfogó kutatási, fejlesztési és innovációs stratégiájához kapcsolódnak. || A közös technológiai kezdeményezések következő generációja 2 || Az iparszövetségeknek ajánlott aktívabb szerepet vállalniuk a közös technológiai kezdeményezések átfogó célkitűzéseinek és stratégiájának meghatározásában, továbbá ajánlott aktívabban együttműködniük az érdekelt felekkel a projektjavaslatokban való részvétel – különösen a kkv-k általi részvétel – előmozdítása és megkönnyítése érdekében, valamint a stratégiai kutatási menetrend kidolgozása és naprakészen tartása érdekében. || Mostantól/A közös technológiai kezdeményezések következő generációja Ajánlások a közös vállalkozások számára[18] 3 || A közös technológiai kezdeményezések projektjeinek felülvizsgálatai keretében – ideértve a projektek utólagos végleges felülvizsgálatát is, amelyet a testület véleménye szerint a projektek lezárulásától számított 6 hónaptól 12 hónapig terjedő időszakban ajánlott elvégezni – ajánlott közvetlenebbül és szigorúbban ellenőrizni a projekteredmények tervezett és tényleges hasznosítását, valamint a projektpartnerek által az említett tervezett hasznosítás elérése érdekében hozott intézkedéseket. || Mostantól 4 || Az ARTEMIS-projekteknek – adott esetben – ajánlott korábban kidolgozott ARTEMIS-technológiára épülniük, hivatkozva arra, hogy korábban mi részesült finanszírozásban, és demonstrálva – az újszerűségen kívül – a korábbi projekteredmények megfelelő, a magasabb technológiai készültségi szintekre való megfelelő előrelépéssel párosuló újrahasznosítását. Az általános alkalmazásokra és szolgáltatásokra irányuló projektekre (Alkalmazási projektek) szánt finanszírozási hányadot ajánlott növelni. || Mostantól/A közös technológiai kezdeményezések következő generációja 6 || Az ENIAC és CATRENE pályázati felhívásokat és azok körét ajánlott jobban összeegyeztetni (pl. közös és/vagy kiegészítő pályázati felhívások révén) a finanszírozást odaítélő illetékes szervekkel, bizonyos fokú rugalmasságot fenntartva a legmegfelelőbb finanszírozási források elosztása tekintetében. || Mostantól/A közös technológiai kezdeményezések következő generációja 8 || A közös vállalkozások irányító testületeinek ajánlott a stratégiai kérdésekre összpontosítaniuk, és ajánlott csökkenteni a rájuk eső adminisztratív terheket a magas szintű ipari képviselők részvételének ösztönzése érdekében. || Mostantól/A közös technológiai kezdeményezések következő generációja 10 || A közös vállalkozásoknak ajánlott megfelelő mechanizmusokat feltárniuk és kidolgozniuk egy olyan „korai előrejelző rendszer” létrehozása érdekében, amely a tagállamoktól származó források folyósítását érintő esetleges késedelmek, vagy az ilyen források rendelkezésre állását érintő korlátozások azonosítására szolgál. Az ilyen módon feltárt pénzügyi hiányok áthidalása érdekében a küldetés szempontjából kritikus projektek esetében ajánlott engedélyezni az EB általi (adott tagállam nevében történő) előfinanszírozást. || Mostantól 12 || Az ajánlatok értékelési és kiválasztási eljárása során ajánlott lépéseket tenni (pl. az értékelési kritériumok módosítása) annak érdekében, hogy a projektportfólió jobban igazodjon az európai stratégiai célokhoz, valamint hogy az elektronikai alkatrészekre és rendszerekre irányadó (a 16. ajánlásban javasolt) átfogó európai uniós stratégiában meghatározott kulcsterületek és az ilyen stratégián alapuló munkatervek optimális lefedettsége biztosított legyen. || A közös technológiai kezdeményezések következő generációja 13 || Ajánlott a közös technológiai kezdeményezések projektjei projektirányítási folyamatainak fejlesztésére irányuló specifikus támogatási mechanizmusokat kidolgozni és bevezetni. Az irányítási költségeket a közös technológiai kezdeményezések valamennyi projektje esetében ajánlott 100%-ban az EB-nek finanszíroznia. || Mostantól/A közös technológiai kezdeményezések következő generációja 14 || A közös technológiai kezdeményezések projektjeit ajánlott kizárólag egy (azaz a közös vállalkozás által végzett) projekt-felülvizsgálatnak és jelentéstételi eljárásnak alávetni. || Mostantól 15 || A közös technológiai kezdeményezések projektjei hatásának és sikerességének mérésére ajánlott megfelelő módszertant kidolgozni és használni mind a jelenlegi, mind a jövőbeni közös technológiai kezdeményezések esetében. || Mostantól Ajánlások az Európai Bizottság számára 5 || Az ENIAC ás az ARTEMIS közös technológiai kezdeményezést és az Intelligens Rendszerek Integrációjának Európai Platformját (EPoSS) ajánlott egyetlen szervezetté (az Elektronikai Alkatrészek és Rendszerek [ECS] közös technológiai kezdeményezéssé) integrálni. || A közös technológiai kezdeményezések következő generációja 7 || Az (5. ajánlás szerinti) új, integrált közös technológiai kezdeményezést, illetve bármely jövőbeni közös technológiai kezdeményezést ajánlott a költségvetési rendelet 209. cikke szerinti „köz- és magánszféra közötti partnerségre létrehozott szervként” létrehozni. || A közös technológiai kezdeményezések következő generációja 13 || Ajánlott a közös technológiai kezdeményezés projektjei projektirányítási folyamatainak fejlesztésére irányuló specifikus támogatási mechanizmusokat kidolgozni és bevezetni. Az irányítási költségeket a közös technológiai kezdeményezés valamennyi projektje esetében ajánlott 100%-ban az EB-nek finanszíroznia. || Mostantól/A közös technológiai kezdeményezések következő generációja 16 || Ajánlott egyértelműen meghatározni egy, az elektronikai alkatrészekre és rendszerekre irányadó közép-, illetve hosszú távú, átfogó európai uniós kutatási, fejlesztési és innovációs stratégiát és azt a finanszírozási döntések fő „ösztönzőjeként” használni. || Mostantól Ajánlások a tagállamok számára 9 || A tagállami részvételi szabályokat, a finanszírozási arányokat és eljárásokat, amennyiben lehetséges, ajánlott a bevált gyakorlatot vezérelvként elfogadva harmonizálni és összehangolni. || Mostantól/A közös technológiai kezdeményezések következő generációja 11 || A tagállamoknak ajánlott többéves finanszírozási rendszer mellett elkötelezniük magukat. || Mostantól/A közös technológiai kezdeményezések következő generációja 14 || A közös technológiai kezdeményezés projektjeit ajánlott kizárólag egy (azaz a közös vállalkozás által végzett) projekt-felülvizsgálatnak és jelentéstételi eljárásnak alávetni. || Mostantól [1] A Tanács 2007. december 20-i 74/2008/EK rendelete a beágyazott számítástechnikai rendszerekre irányuló közös technológiai kezdeményezést megvalósító „ARTEMIS közös vállalkozás” létrehozásáról;. A Tanács 2007. december 20-i 72/2008/EK rendelete az „ENIAC közös vállalkozás” létrehozásáról. [2] ARTEMIS-tagállamok: Ausztria, Belgium, Ciprus (a közelmúltban kilépett), Cseh Köztársaság, Dánia, Egyesült Királyság, Észtország, Finnország, Franciaország, Görögország, Hollandia, Írország, Lettország, Lengyelország, Magyarország, Németország, Norvégia, Olaszország, Portugália, Románia, Spanyolország, Svédország, Szlovénia. ENIAC-tagállamok: Ausztria, Belgium, Cseh Köztársaság, Egyesült Királyság, Észtország, Finnország, Franciaország, Görögország, Hollandia, Írország, Lengyelország, Lettország, Magyarország, Málta, Németország, Norvégia, Olaszország, Portugália, Románia, Spanyolország, Svédország, Szlovák Köztársaság. [3] http://ec.europa.eu/dgs/information_society/evaluation/rtd/jti/index_en.htm. [4] COM(2010) 752 végleges és http://ec.europa.eu/dgs/information_society/evaluation/rtd/jti/. [5] A szakértői testület a következő tagokból állt: M. Götzeler (az Aixtron SE vezérigazgatója); W. Arden (az egykori Infineon Technologies vállalattól); Ch. de Prost (ATMEL); J.-L. Dormoy (EDF); M. Jansz (Technology Foundation STW); T. Luukkonen (Research Institute of the Finnish Economy – Finn Gazdaságkutató Intézet); A. Sangiovanni-Vincentelli (University of California at Berkeley – Kaliforniai Berkeley Egyetem); D. Wright (University of Exeter – Exeteri Egyetem). [6] Az értékelés alapjául szolgáló bizonyítékok között vonatkozó jogi és pénzügyi dokumentumok átfogó dokumentumalapú ellenőrzése, kutatási menetrendek, munkaprogramok, részvételi statisztikák és projektinformációk szerepeltek. 104 interjú készült az érdekeltek széles körével: az ipar, a tudományos körök, a Bizottság, a nemzeti hatóságok, az EUREKA-klaszterek és a közös vállalkozások képviselőivel. [7] https://ec.europa.eu/digital-agenda/en/news/second-interim-evaluation-artemis-and-eniac-joint-technology-initiatives. [8] http://ec.europa.eu/enterprise/sectors/ict/files/kets/hlg_report_final_en.pdf. [9] COM(2013) 501 final és http://ec.europa.eu/research/press/2013/pdf/jti/ecsel_factsheet.pdf. [10] Az Európai Nanoelektronikai Tevékenységeket Összefogó Egyesület http://www.aeneas-office.eu/web/index.php. [11] Az Európai Nanoelektronikai Alkalmazás- és Technológiakutatási EUREKA-klaszter http://www.catrene.org/. [12] Innováció Európa jövője érdekében: Nanoelektronika 2020 után http://www.aeneas-office.eu/web/downloads/strategic-docs/position_paper_final.pdf. [13] A beágyazott intelligencia és rendszerek fejlett kutatásával és technológiájával foglalkozó iparszövetség http://www.artemis-ia.eu/. [14] Az információs technológia az európai fejlődésért (ITEA) EUREKA-klaszter http://www.itea2.org/. [15] Az ITEA-ARTEMIS-ra vonatkozó magas szintű koncepció, 2030 – http://www.artemis-ia.eu/publications. [16] COM(2013) 298 final. [17] Az ajánlások számozása a szakértői jelentés szerinti számozásuknak felel meg. [18] Ezek az ajánlások a közös vállalkozásban részt vevő valamennyi fél együttes/közös felelősségén alapulnak.